U nedjelju 16. veljače 2018. godine u Srednjoj školi Krapina održana je Županijska smotra Lidrano 2018. Uz literarne i novinarske radove svoj rad predstavljali su učenici individualnim, ali i grupnim dramskim nastupima srednjih škola Zaboka, Konjšćine, Zlatara, Bedekovčine, Oroslavja, Pregrade i Krapine. Već pri samom dolasku u školu učenici su hrlili u dvoranu u kojoj se kasnije odvijala i sama smotra kako bi čim prije još jednom isprobali nastupe koji su, da bi zadovoljili očekivanja povjerenstva, morali biti bez greške.

Nakon pozdravnih govora oko 14. 15 sati započeli su individualni scenski nastupi. Učenici su izvodili poeziju, prozu i scene iz dramskih djela domaćih i svjetskih pisaca. Nastupi prema pravilniku nisu smjeli trajati dulje od 4 do 4 i pol minute. Naravno, kako to uvijek bude s glumcima i umjetnicima, neki su se nastupi oduljili čak i do 7 minuta što je povjerenstvo uzimala u obzir pri ocjenjivanju izvedbi i biranju konačnog pobjednika koji će biti predložen za državnu razinu. Našu Gimnaziju predstavljali su Edo Kruneš Kunšt izvedbom „Regula" Jurja Muliha te Edi Erceg izvedbom vlastitog teksta „Pisac", oba pod mentorstvom Sandre Babnik Lončar. Nakon što su individualni nastupi završili, nastupila je pauza od petnaestak minuta tijekom koje je Povjerenstvo odlučivalo i potvrđivalo svoju odluku oko rada koji će poslati na državnu smotru.

Uslijedilo je komentiranje svakog rada pojedinačno od strane Županijskog povjerenstva koje se sastojalo od glumice Kazališta „Komedija“ Marije Borić, Mirele Videk, glumice Kazališta „Kerempuh“ (bivše učenice zabočke Gimnazije, na što smo vrlo ponosni kao zajednica!) te kazališne i radijske redateljice Stephanie Jamnicky koja je već godinama u državnom povjerenstvu Lidrana.

Povjerenstvo je nemilosrdno komentiralo nastupe. Komentari su bili jasni, oštri te ako im se izvedba nije baš svidjela, čak i surovi. No, također su bili savjetodavni te su se uvijek trudili istaknuti pogreške učenika kako ih u budućnosti ne bi bilo. Na primjer: „Bez obzira na to što je individualan, monolog mora i dalje biti pričan nekome, uvijek se zapitaj kome ti zapravo pričaš." i kratka, ali slatka: „Nemoj ti patiti, neka mi (publika) patimo." Na konačnu odluku, uz trajanje izvedbe, utjecali su brojni faktori poput držanja, izvođenih pokreta i gestikulacija te osjećaja koje učenici jesu odnosno nisu iznosili. U obzir se uzimalo i dosadašnje glumačko iskustvo i prijašnja sudjelovanja na Lidranu te su učenici koje je Povjerenstvo poznavalo od ranije nekako bolje prolazili, ali moguće je i da se to meni samo učinilo. Pobjednica je bila učenica trećeg razreda Barbara Milički iz Zlatara svojom emotivnom i vidljivo prorađenom izvedbom poezije Branke Anić „Gruda“. Barbara je i prošle godine sličnom pjesmom i interpretacijom predložena za državnu smotru.

Uslijedili su dugoiščekivani skupni dramski nastupi. Nastupile su dramske skupine (redom) Srednje škole Konjšćine, Krapine, Gimazije AGM Zabok, Srednje škole Zabok i Srednje škole Zlatar. Nastupi prema pravilniku mogu trajati između 5 do 20 minuta, ali svi su većinom trajali između 10 do 18 minuta. Većina nastupa bili su komično osmišljeni kao parodije te da citiram jednu od članica komisije: „Ne sjećam kada sam se zadnji put ovoliko smijala." Bilo je dobrih i ne toliko dobrih nastupa, ali se ni za jedan ne može reći da je loš. Svaka izvedba donijela je nešto posebno i originalno.
Ponovo je uslijedila pauza nakon koje je Povjerenstvo krenulo s komentarima. Nažalost, Marija Borić nije mogla prisustvovati proglašenju pobjednika jer je morala otići zbog svoje predstave tako da se komisija sastojala isključivo od Mirele Videk i Stephanie Jamnicky. Komentari su, za razliku od individualnih radova, bili iznimno pozitivni i konstruktivni. Je li na to utjecao nestanak 1/3 komisije, nikada nećemo saznati. Svaka predstava dobila je iznimno lijepe komentare koji su prilično dobro opisivali dojam (barem moj) izvedbi.

Bilo je i zamjeraka, no većinom su to bile sitnice poput oduljenih scena ili pomalo nejasnih završetaka i nefunkcionalnih glazbenih dijelova, ali u usporedbi s pregrštom pohvala i konstruktivnih kritika, one stvarno nisu bile problem. Doduše, ne mogu sakriti svoj zabočki elitizam i ponos jer jedina izvedba koja nije dobila ni jednu zamjerku, koja je opisana kao fenomenalna, fantastično osmišljena i humoristično predstavljena, predstava koju kao da je radio profesionalac bila je predstava Dramske skupine MAG „Krim Tim 3" od svih nas voljene Gimnazije Antuna Gustava Matoša, Zabok. Puni naziv predstave glasi „Krim Tim 3 - epizoda: Ana Silov, Silov Ana", a prati seksipilnog i odvažnog Leona Lučića, strastvenu Anju Morić te misterioznog i zamišljenog inspektora Ivana Primorca i njihovu istragu nesvakidašnjeg ubojstva mlade djevojke. Mentorice naše dramske skupine su profesorice Dinka Tomašković-Presečki i Bibijana Šlogar, a članovi – glumci: Jan Grabrovečki, Patricia Skender, Anamaria Tršinski, Magdalena Lisak, Edi Erceg, Ida Matilda Repar, Ariana Šalković, Edo Kunšt, Eva Jakuš i Nikolina Svažić.

 Također, oduševila me predstava SŠ Zlatar „Matura.hr" koja predstavlja probleme maturanata i njihovih muka s maturom i kako se učenici (ne) nose s njom. No, „Krim Tim 3" je, kako ste već svi zasigurno čuli, pobijedio te je predložen za državnu smotru. U našem izbornom području od četiri županije (Varaždinska, Međimurska, Zagrebačka i Krapinsko-zagorska) na državnu smotru prolaze dvije predstave, tako da se svi definitivno svakodnevno molimo i nadamo da će *bogovi Lidrana* imati milosti nad našom skromnom predstavom.

Dan je završio iznimnim veseljem i srećom svih učenika zabočke Gimnazije koji su sudjelovali na Lidranu i njihovih mentorica. Uz malo sreće, vidimo se na državnoj smotri!

Vid Lež, 2. pm